**Diskusija „Profesinių mokyklų ir darbdavių bendradarbiavimo galimybės – pasiūla ir poreikis“**

2013 m. gegužės 29 d. VšĮ ‚Panevėžio verslo konsultacinis centras“ pakvietė į apskrito stalo diskusiją „Profesinių mokyklų ir darbdavių bendradarbiavimo galimybės – pasiūla ir poreikis“. Diskusija vyko įgyvendinant Lietuvos Latvijos ir Lietuvos bendradarbiavimo per sieną programos pagal 2007 – 2013 m. Europos teritorinio bendradarbiavimo tikslą finansuojamą projektą „Profesinio mokymo tobulinimas atsižvelgiant į darbo rinkos poreikius“.

Kodėl darbdaviai teigia nerandantys reikalingų darbuotojų? Ką turėtų išmokti studentas atlikdamas gamybinę praktiką įmonėje? Ar realius profesinius lūkesčius puoselėja profesinėje mokykloje besimokantys mokiniai? I šiuos aktualius klausimus kartu ieškojo atsakymo diskusijos dalyviai – darbdaviai, profesinių mokyklų atstovai ir šiandien profesinėje mokykloje besimokantys mokiniai.

Diskusijos dalyviai pastebėjo, kad mokiniams trūksta informacijos apie profesinio mokymo teikiamas galimybes, perspektyviais, sėkmingą įsidarbinimą galinčiais užtikrinti specialybes, kurias šiandien siūlo profesinės mokyklos. Jos dalyviai pritarė, kad būtina glaudžiai bendradarbiauti su profesinėmis mokyklomis, siekiant, kad mokymo programos atitiktų šios dienos rinkos poreikius, o į gamybinę praktiką atėję mokiniai taptų puikiais įmonės darbuotojais. Diskusijoje dalyvavę profesinių mokyklų mokiniai džiaugėsi, turėję galimybę pabendrauti su darbdaviais ir išgirsti jų reikalavimus, keliamus būsimiems darbuotojams.

Diskusijos metu surinkta informacija, dalyvių išsakyta nuomonė, bus naudojama rengiamai tyrimo ‚Profesinio mokymo tobulinimo galimybės atsižvelgiant į darbo rinkos poreikius“ ataskaitoje.